Parlamentul  României

Bucureşti  27.05.1998

Nr. 359

[image: image1.png]FOMANIA




Comisia pentru buget, 

finanţe şi bănci
AVIZ

	
	asupra propunerii legislative pentru modificarea şi completarea art.29 din Legea nr.40/1991 cu privire la salarizarea Preşedintelui şi Guvernului României, precum şi a personalului Preşedinţiei, Guvernului şi a celorlalte organe ale puterii executive.
	


Cu adresa nr.68 din 5 mai 1998, Biroul Permanent, conform art. 86 din Regulamentul Camerei Deputaţilor, a sesizat pentru examinare şi avizare Comisia pentru Buget, Finanţe şi Bănci cu propunerea legislativă pentru modificarea şi completarea art.29 din Legea nr.40/1991 cu privire la salarizarea Preşedintelui şi Guvernului României, precum şi a personalului Preşedinţiei, Guvernului şi a celorlalte organe ale puterii executive.

În urma examinării, în şedinţa din data de 27.05.1998 , Comisia pentru Buget, Finanţe şi Bănci, cu majoritate de voturi, a hotărât respingerea din următoarele considerente:

1.In vederea impulsionării atragerii la buget a unor venituri mai greu accesibile, în anul 1993 prevederile Legii salarizării nr.40/1991 s-a modificat în sensul că ministerele şi celelalte instituţii centrale şi locale ale administraţiei publice care, potrivit legii, au dreptul să procedeze la confiscarea şi valorificarea de bunuri sau să aplice şi să încaseze penalităţi, pot constitui un fond de până la 15% din valoarea ascestora, pentru stimularea personalului. Avem în vedere prevederile Hotărârii Guvernului nr.635/1993 modificată şi completată prin Hotărârea Guvernului nr.698/1998.


2. In situaţii asemănătoare, dar prin alte acte normative decât Legea nr.40/1991 republicată, s-au stabilit condiţii de constituire şi utilizare a unor fonduri de stimulare şi pentru alte instituţii centrale. Astfel:


- Curtea de Conturi a României prin Legea nr.50/1995 potrivit căreia pot beneficia de stimulente toţi salariaţii Curţii – dacă îndeplinesc condiţiile legale – iar cuantumul stimulentelor este neplafonat;


- Administraţia naţională a rezervelor materiale, în baza Legii nr.82/1992, potrivit căreia constituie un fond de stimulare a personalului în limita a 25% din comisionul aferent contravalorii produselor scoase din rezerva naţională;

- Instanţele judecătoreşti, prin legea nr.50/1996, pot constitui un fond de până la 15% din bunurile confiscate şi penalităţile aplicate şi încasate ca urmare a executării hotărârilor judecătoreşti, pentru stimularea executorilor judecătoreşti;


- Direcţia generală a vămilor, prin Ordonanţa Guvernului nr.16/1998 poate constitui un fond de stimulare în limita unor coeficienţi cuprinşi între 5% şi 35%.


3. Modificarea actualelor reglementări privind acordarea de stimulente în sensul propus prin iniţiativa legislativă în discuţie, ar avea ca efect direct, nu creşterea veniturilor bugetului de stat, ci diminuarea acestora cel puţin cu suma de 1.265,5 miliarde lei încasată efectiv în 1997 din totalul surselor atrase stabilite de organele teritoriale ale Ministerului Finanţelor ca urmare a controalelor efectuate, în sumă de 5.952,8 miliarde lei.


4. Stimulentul propus în această iniţiativă legislativă de 35% din salariul de bază, respectiv o medie de 162.183 lei brut/salariat, dacă ne raportăm la salariul mediu realizat în anul 1997 nu este de natură să contribuie la atragerea şi încasarea de sume suplimentare la buget ci, mai degrabă, duce la migraţia aparatului de specialitate spre bănci şi firme particulare unde  sunt salarii net superioare, fără răspunderea şi pericolele la care sunt supuşi în prezent în acţiunile de identificări de evaziuni fiscale, de rambursări de TVA şi accize, de aplicarea gradelor de executare silită prin sechestrarea şi ridicarea bunurilor urmărite în vederea valorificării în contul debitelor.


5. Propunerea legislativă nu rezolvă problema şi în cazul celor care beneficiază de stimulente conform altor reglementări decât Legea nr.40/1991 republicată, ceea ce ar adânci discriminarea deja existentă între organele Ministerului Finanţelor şi alte instituţii.


6. Propunerea făcută în această propunere legislativă de a se limita atât mărimea fondului de stimulare cât şi cuantumul stimulentului ce poate fi acordat unui salariat nu ar conduce decât la o majorare a numărului de persoane beneficiare de stimulente, însoţită de reducere a posibilităţilor conducerii de stimulare puternică a celor care au obţinut cele mai bune rezultate în munca lor. Ca urmare, apreciem că o dublă limitare nu este oportună.


7. In Programul de guvernare se prevede aşezarea pe alte baze a salarizării personalului bugetar, precum şi modificarea prevederilor din actele normative care stau la baza constituirii şi acordării de stimulente.

